Olles kokku puutunud kristlastega,
oled vast kuulnud räägitavat isiklikust suhtest Jumalaga.
Piiblis on sel mitu tähendust.
Jumal võib olla su sõber, isa või ehk õpetajagi.
Enamasti aga kujutab Piibel seda suhet ühel kindlal viisil,
millest eriti ei räägita.
See on meie ja Jumala partnerlus.
Kellegagi koos töötamine, et saavutada eesmärki.
Täpselt. Näeme seda Piibli alguses.
Jumal loob maailma, mis on täis potentsiaali.
Ta määrab ainulaadsed olendid, inimesed, endale partneriks,
et kasutada maailma potentsiaali veelgi suuremaks hüvanguks.
Aga inimesed ei taha koostööd teha.
Nad mässavad ja püüavad kehtestada oma tingimusi.
Partnerluse katkemine on Piibli seletus,
miks elame maailmas, mis on rikutud, ebaõiglane ja täis surma traagikat.
Partnerlusest ei taganenud vaid üks-kaks inimest.
Piibli kohaselt on sellest loobunud kõik.
Jumal aga valib paljude hulgast väiksema rühma inimesi
ja sõlmib uue partnerlussuhte, mida nimetatakse lepinguks.
Lepinguga annab Jumal tõotusi
ja ootab ka oma partnerilt teatud kohustuste täitmist.
Asja mõte on kasutada seda lepingulist suhet,
et uuendada partnerlus ka kõigi teistega.
Vanas Testamendis loob Jumal lepingusuhte neli korda:
Noaga, Aabrahamiga, Iisraeli rahvaga ja kuningas Taavetiga.
Nende kaudu moodustab Jumal lepingulist perekonda,
kuhu lõpuks kutsutakse kõik inimesed.
Vaatame lähemalt. Esimene on Noa.
Jumal on saatnud veeuputuse, et uhtuda ära inimkonna rikutus.
Vaid Noa ja ta pere on alles.
Jumal teeb Noaga lepingu:
"Kuule, ma tean, et inimeste kurjus ei kao,
kuid ometi ei hävita ma inimkonda enam nõnda.
Maast saab hoopiski koht, kus saame hästi koos töötada."
Ja mida Noa peab tegema? - Mitte midagi.
Esimese lepingu juures on huvitav see,
et Jumal lubab olla ustav, kuigi Ta teab, et inimesed pole.
Järgmise lepingu teeb Jumal mehega, kelle nimi on Aabraham.
Jumal valib ta, lubab teda õnnistada,
anda talle palju järglasi ja maad, kus jõudsalt kasvada.
Vastutasuks palub Jumal Aabrahamil Teda usaldama
ja õpetama oma perele õigluse teed.
Jumal teeb sellise lepingu,
sest Ta lubab selle perekonna kaudu õnnistada kogu maailma.
Niipalju Aabrahamist. Järgmine leping tuleb,
kui Aabrahami perekond kasvab Iisraeli suguharuks.
See leping on kogu suguharuga.
Jumal annab neile seadused,
milles on juhised, kuidas elada Jumala partnerina.
Kui nad järgivad juhiseid, lubab Jumal neid õnnistada
ja teha neist rahva, kes näitab Teda ülejäänud inimkonnale.
See on leping Iisraeliga.
Viimane leping on kuningas Taavetiga.
Iisraeli suguharust on saanud suur rahvus, valitsejaks Taavet.
Jumal kutsub Taavetit ja tema järeltulijaid olema partnerid,
kes juhivad Iisraeli seaduse täitmises ja õiglases eluviisis.
Jumal tõotab, et ühel päeval tuleb Taaveti järeltulija,
kes toob Jumala rahu ja õnnistuse kõikidele rahvastele.
Need ongi Jumala neli lepingut, et taastada partnerlus kogu maailmaga.
Paraku Iisrael rikub seda lepingut.
Nad kummardavad teisi jumalaid, lubavad kohutavat ebaõiglust.
Nad kaotavad oma maa ning on sunnitud pagulusse.
Näib lootusetu,
aga samal ajal räägivad Iisraeli prohvetid päevast,
mil Jumal need lepingud taastab, kuigi Iisrael on üle astunud.
Jah, tuleb "uus leping".
Jeesuse juures on huvitav,
et Ta tuleb kui keegi, kes täidab nende lepingusuhete kõik tingimused.
Ta on Aabrahami perekonnast
ja toob selle pere õnnistuse kogu maailmale.
Ta on ustav iisraellane, kes suudab seadust jäägitult järgida.
Ta on Kuningas Taaveti soost.
Nii viib Ta Jumala õigluse ja rahu kõigile.
Ühe mehe kohta on see tähelepanuväärne.
Ja selle mehe puhul on vast kõige üllatavam see,
et Jeesus ei ole pelgalt inimene,
vaid inimeseks kehastunud Jumal.
Jumal saadab Ta, et Ta oleks see ustav lepingupartner,
kes meie oleksime pidanud olema.
Jeesuse kaudu on Jumal avanud tee,
et kõik saaksid olla Temaga uues partnerluses.
Jeesus kutsub inimesi ennast järgima ja ühinema uue lepingu perekonnaga.
Nende puudustest hoolimata võtab Jeesus nad partneriteks,
kes saavad üha ustavamaks.
Piiblilugu lõpeb nägemusega uuest maailmast, täis headust ja rahu.
Ja seal on uus inimkond,
mis töötab Jumalaga koos, et võimendada Tema head loomingut.
Piibliloo lõpp on tegelikult uus algus.
Tõlge: Ahti Kaera